Yvonne Herløv Andersen (CD), 1999-03-02:
Sundhedsvæsenet er i stadig udvikling, og der bliver taget ny medicin i brug, og nye behandlinger afløser de gamle og godt prøvede.
Det sker ved, at der gennem forskning udvikles medicin, der kan mere, og som kan holde alvorlig sygdom under kontrol - med en bedre livskvalitet og et længere livsforløb til følge, f.eks. for de skleroseramte patienter, der profiterer af behandlingen med betainteferon, og for hivsmittede patienter, hvor den nye trepunktsbehandling har vist sig at være effektiv - resultater, som vi for få år siden slet ikke havde troet var mulige at nå.
Og når det drejer sig om medicinsk udstyr generelt, herunder cement og proteser, er der sidste år indført en kvalitetgodkendelse, den såkaldte EC-mærkning, i hele EU.
Det kommer til at betyde, at det materiale, der bliver taget i brug ved operationen af f.eks. hoftepatienter, så opfylder de kvalitetskrav, der nu er fælles for landene i EU.
Sagen om de Boneloc-opererede patienter er ikke entydig.
Der var jo et stort ønske om til operationer med cementerede hofter at få mulighed for at bruge en anden cementtype.
Den cement, man på det tidspunkt brugte, var behæftet med miljømæssige gener for personalet, ikke mindst i form af støv, idet den skulle udrøres umiddelbart i forbindelse med operationen, og for patienten var det et problem, at cementen hærdede ved meget høj varme og derved beskadigede knoglevævet.
Resultaterne ved hofteoperationer med Boneloc er forskellige for de enkelte hospitaler, og det kan tilskrives valget af protesetype eller andre forhold ved de forskellige ortopædkirurgiske teknikker.
Generelt kan det fastslås, at hofteopererede med Boneloc havde en alt for høj løsningsfrekvens.
Sundhedsstyrelsen oplyste i 1996, at løsningsfrekvensen for Boneloc lå på 10-15, hvilket er alt for højt i forhold til de 8-10 pct., der var tale om, når der blev brugt andre metoder og materialer.
Med indførelsen af hoftedatabasen og bedre teknikker er man i dag kommet helt ned på en løsningfrekvens på ca. 2 pct.
inden for området hofteoperationer
Det har betydet reoperationer og lange, smertefulde sygeperioder for de involverede patienter, som så har måttet tåle - som det hedder i lægesprog - »langt mere, end hvad man i almindelighed kan forvente ved en hofteoperation«.
Hofteoperationer med Boneloc fandt sted i tidsrummet
1990-1995
, og det har givet det problem, at med indførelsen af patientforsikringsloven den 1. juli 1992 er det kun patienter, som har fået udført operationer efter denne dato, der kan få deres klager behandlet efter denne lov.
Patienter opereret i perioden 1. januar 1990 - 1. juli 1992 er i dag henvist til at anlægge civilt søgsmål.
Derudover er der det forhold, at der i nogle amter er udbetalt en godtgørelse til patienter opererede på amtets sygehuse.
Det har givet en urimelig forskelsbehandling af patienter, der ønsker at klage over behandlingen med Boneloc, Så CD har med glæde tilsluttet sig aftalen med sundhedsministeren om at behandle alle klager relateret til Boneloc efter de samme regler som i lov om patientforsikring, og på den baggrund mener CD ikke, at det er aktuelt at vedtage Fremskridtspartiets forslag til vedtagelse.